Kamarásné Járai Judit

**EGY KÖNYVELŐ NAPLÓJA KORONA-JÁRVÁNY IDEJÉN**

egyfelvonásos

KÖNYVELŐ (45)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

KÖNYVELŐ 45 éves kétgyermekes anyuka vagyok. Könyvelő vállalkozóként dolgozom Budapest közepén egy irodaházban, de a külváros egy csendes részén lakom egy kertes házban. 20 éve vagyok feleség és háziasszony, 17 éve anya és vállalkozó.

Nyáron itthon szoktam lenni a gyerekeimmel 1-2 hetet és itthon dolgozom. De akkor tudja az ember, hogy egyszer visszamegy emberek közé, most viszont ez egy kényszerpihenő, ahova belekényszerített az élet és nem a fáradtság. Most nem tudom mikor mehetek vissza az emberek közé. Ez eléggé lehangoló.

Harmadik hete vagyunk itthon a fiammal és a lányommal. A férjem minden nap elmegy dolgozni, ő vásárol mindenkinek. Neki más az élete, de én mindennap aggódom érte, ha véletlen elköhinti magát itthon. Ez nagyon para. Ez valahogy beleívódott az életembe: mik a vírus jelei? Ezt hallod mindenhonnan. Meg azt, hogy maradj otthon! Na de meddig? Teszem fel minden nap a kérdést, de kezdjük az elején, hogyan is jutottam ide.

*Március 9.-e, hétfő*

KÖNYVELŐ Egyre többet beszélnek a korona-vírusról, egyre többet hallok róla a mögöttem lévő rádióból. Jönnek a hírek a nagyvilágból, aztán a figyelmeztetések, hogy esetleg nálunk mi várható. Egyelőre mindenki csak találgat, senki sem tudja igazán, hogy mikor és hogyan érkezik hozzánk a járvány.

*Március 10.-e, kedd:*

KÖNYVELŐ Még többet hallani a vírusról, este a táncórán a lányokkal is ez a téma. Felvetődik mindenkiben a kérdés, vajon bezárják-e az egyetemeket, iskolákat? Innen-onnan hallani mindenfélét, ki tudja mi az igaz belőle. Én is egyre többet olvasom a híreket, mert könyvelőként most kezdődne az igazi időszak a bevallásokban.

*Március 11.-e, szerda:*

KÖNYVELŐ A koronavírusról már napok óta hallunk, folyamatosan mindenhol ezt hallod, a rádióban, a tévében, az utcán, az emberek erről beszélgetnek. Az irodaházban is kiteszik a plakátokat, hogyan moss kezet, mire vigyázz, hogyan ne fertőzz meg másokat. Aztán délután jön a felismerés, mikor a kolléganőm visszarobog az irodába és közli: bezárták az egyetemeket. Kezdődik, gondolom magamban. Néha parázok már, de ez csak a tudatalattim, nyugtatom magamat és végzem tovább a munkámat.

Este együtt megyünk haza a fiammal és a lányommal. Egyfolytában a vírusról beszélgetünk, mindenhonnan ezt hallják ők is. Kezdek éhes lenni, tekintve, hogy az este fél 6-os vonattal megyünk haza és kezd zúgni a fejem, így kissé idegesebben rájuk szólok, hogy elég lesz ebből a sok vírusból. Szegények megszeppennek egy kicsit, aztán elnézést kérek tőlük, hisz ők nem tehetnek arról, hogy valaki valahol elengedte ezt a vírust. Vagy ahogy már a rádióban is mondták viccesen: a vírus megszökött.

*Március 12.-e, csütörtök:*

KÖNYVELŐ Elmegyek reggel zongoraórára, ahol a tanárnő már kicsit parázósabban fogad, közli, hogy ha bezárják az iskolákat, akkor a zeneiskolákat is be fogják zárni, így ő se fogad magántanítványokat. Szuper, gondolom magamban, most kezdenék belejönni a zongorázásba és akkor tessék, megint hagyhatom abba. Hozzá kell tennem, hogy mikor már jól ment a zongorázás az előző tanáromnál, akkor közölte, hogy terhes és egy idő után már nem fogadott tanítványokat. Az irodaházba visszafelé menet lepereg bennem a gondolat, hogy akkor hogyan tovább, hogy a fenébe fogom én egyszer eljátszani az egyik kedvenc dalomat (Forrest Gump főcímdal) és akkor a többivel mi lesz. Nem vagyok már olyan fiatal, hogy pikk-pakk visszanyerjem a tudásomat. A gondolataimat tett követte. Mire visszaértem az irodaházba megrendeltem jó pár kottát az interneten, esélyt adva magamnak arra, hogy hátha otthon egyedül is meg tudok tanulni zongorázni. Nincs rossz hallásom, így talán menni fog.

Este táncóra. Már a lányok is azon súgdolóznak, hogy bezárják a sulikat, a lányom is azt mondta, hogy az ő tanára is kért mindenkit, hogy kezdjék el hazavinni a cuccaikat az iskolából, mert bármikor bezárhatnak. Ugyan lesz lehetőségük bemenni az ott maradt holmikért, de mivel a lányomnak 1,5 óra az út oda meg vissza és tanulni is kell, így este megfűzte az apját, hogy másnap vigye el őt és hozza haza a könyveit.

A gyerekek este közlik, hogy félig meddig ünneplőben kell menni, mert megünneplik a március 15.-ét, de csak rádión keresztül hallgathatják az ünnepi műsort.

*Március 13.-a péntek:*

KÖNYVELŐ Már eleve ez a nap baljós szokott lenni, de már nem vagyok babonás régóta, hiszen ez a nap is lehet egy ugyanolyan pénteki nap, mint a többi. Végzem a munkámat, majd délután öt óra körül jön egy e-mail, véletlen néztem meg, hogy jövő héten keddtől már csak reggel 10 és délután 18 óra között van nyitva az irodaház, ahol dolgozom. Normális esetben reggel 8 és este 8 között van a nyitvatartás. Elgondolkodom, mert ugyan sose érek be reggel 8-ra csak fél 9 környékén, de reggel 10 óra, az nekem nagyon későn van. De ha az üzemeltető így határozott, akkor nekem muszáj betartanom a szabályokat. Könyvelőből vagyok. Szólok a munkatársaimnak, az egyiknek telefonon, a másik ott van velem az irodában, hogy mi a helyzet. Ők se örülnek neki, de ez van. Megegyezünk, hogy a jövő héten akkor így járunk dolgozni, amíg lehet. Kezdi az irodaházat is belengeni a koronavírus járvány szele. Aztán jön a ráadás, a portás kopog be és kérdezi meddig leszünk bent és hogy láttuk-e az e-mailt, mert az is lehet, hogy az irodaházat bezárják nemsokára. Koppan a fejem, de csak virtuálisan. Home-office, ahogy halljuk mindenhonnan és ahogy az e-mailben is írták az üzemeltetők: aki teheti, dolgozzon otthon. Kattog az agyam, hogyan vigyek haza egy egész könyvelőirodát? Viberen írok még a férjemnek, akik visszaír, hogy hozd haza a cuccokat nyugodtan. Pár dolgot összeszedek, amennyit hirtelen el tudok vinni, aztán indulok haza. A fél 7-es vonaton már érződik a vírus keltette visszhang: közeledek.

A hétvége eleinte a szokásos volt, bár a péntek esti bejelentés, miszerint hétfőtől bezárják az iskolákat, a gyerekeimnél nem szokványos reakciót váltott ki: jobb lenne iskolába járni. Valahogy nem tudták elképzelni, hogyan fognak itthon tanulni. A gyerekeim osztályfőnökei már hétvégén mozgósították magukat, szerencsére mindkét osztályfőnök szeret a gyerekekkel kommunikálni. Vasárnap este vártuk az üzeneteket, de még csak annyit kaptunk mindkét oldalról, hogy majd küldik az információkat, amint tudnak valamit. A fiaméknál maga az iskola igazgatója írta ki a honlapra, hogy folyamatosan figyeljék a kiírásokat. A vasárnap este mégsem a szokásos módon ért véget.

Már napok óta arról is szóltak a hírek, hogy nem lehet rendezvényeket tartani. Vasárnap este mentünk volna színházba, de már nem mehettünk, pedig jó lett volna még nevetni egyet mielőtt otthoni bezártságra kényszerülünk, legalábbis ezt már sejteni lehetett, hogy egyszer bekövetkezik.

*Március 16., hétfő:*

KÖNYVELŐ Reggel már kevesen vannak a vonaton, miután bezárták az egyetemeket és előbbre hozták a tavaszi szünetet, így az egyetemisták tömege nem nyomorog a reggeli vonatokon. Csak a munkába menő fiatalokat és felnőtteket lehet látni. Egyelőre mindenki nyugodtnak látszik, mindenki úgy gondolja, hogy messze még a vírus tőlünk. Az irodába menet az utcán lehet már maszkos embereket látni, vajon ők többet tudnak mint én?

Mikor beérek az irodaházba a kolléganőm már ott van. Szegény most tanult volna be a héten, hogy tudjon dolgozni, azonban a hétvége után már bennem is megfogalmazódott, hogy hétfőn és kedden dolgozunk, megmutatok neki mindent, amit lehet, feltelepítem a szükséges programokat a laptopra, amit hazavisz, mert hiába hozta be a kis laptopját otthonról, azon nem fut a könyvelő program.

Eszembe jut a GDPR, de most ki a fene fog ezzel foglalkozni, amikor én azon küzdök, hogy a bevallásokat időben megcsináljam, mert az ügyfél ezt kéri tőlem, meg az adótörvényben, a számviteli törvényben, meg számos más törvényben benne van, hogy mindent időben teljesíteni kell, különben megbüntetnek.

A napom végül nem munkával, hanem az irodából hazaviendő anyagok összeszedésével telik el. Költöztem már párszor az elmúlt években, mindig legalább egy hetembe telt, mire mindent rendesen dobozokba tettünk. Most két napom van arra, hogy összekészítsem, amit haza szeretnék vinni, mert bármikor bezárhatják az irodaházat.

Délután még a lányom beszaladt hozzám, hogy hazavigyen ő is pár cuccot. Imádom a kiscsajt, ha kell segít, ha kell akkor igazi művésznő, akitől a konyhában a mosogatni való le is dőlhet, akkor se mosogat el. Estig pakoltam, majd egy nagy zacskóval elindultam haza. Egyik vállamon az irodai cucc, másik vállamon a már bevásárolt egy-két dolog, ami elég lesz egy darabig a gyerekeknek. Leginkább csoki a fiamnak, mert szerinte a csoki miatt jobban megy a tanulás.

Mikor leszállunk a vonatról, meglepetésként ér minket, hogy a telebusz, amivel haza tudnék menni 5 perc alatt, elhúzott, mert nem volt képes megvárni a kemény 5 percet késő vonatot. Az autókból látszik, hogy aznap este nem a szokásos sofőr van, aki tudja mi a szokás egy késésben lévő vonatnál. Így veszek egy nagy levegőt és elindulok gyalog hazafele. Szép kis út lesz este hatkor, majd leszakad a vállam, a derekam, a férjemet hiába hívom, ő még Szentendrén van az irodában. Felhívom a fiamat, aki természetesen nem veszi fel a telefonját, miért is venné fel, így tárcsázom a lányomat, aki azonnal felkapja a telefont. Mondom neki, hogy szóljon az öccsének, guruljon elém a biciklivel, mert nehéz a cuccom. Mikor megérkezik a fiam, már félúton vagyok, kikapok tőle finoman, miszerint pont vacsorázott volna. Mondom neki, hogy én is éhes vagyok, majd mikor átveszi tőlem a két szatyrot, közli, hogy ez tényleg nehéz, így a vacsoráját megehetem. Mosolygok egyet. Imádom a fiamat, néha hamarabb beszél, mint cselekszik.

Mikor hazaérünk, jött viber-en az üzenet a fiam osztályfőnökétől, hogy hogyan kell a fiamnál megcsinálni az online rendszert, hogy tudjanak tanulni. Bekapcsoltuk a gépet, megkerestük a programot, majd elindítottuk. Nagy fehérség. A fiam káromkodott egyet, én a szájára csaptam volna, de leesett, hogy a gép tele van játékokkal, full-ra nincs hely semminek, hogyan is futhatna még egy program? Gyors gondolatok futottak át az agyamon, van még egy számítógép itthon, ez amolyan mindenes: írok rajta, könyvelek rajta, internetezek rajta. Gyors bekapcsolás, installálás és lássanak csodát, a program működik. Első gond elhárítva, lehet holnap tanulni. Leülök, hogy kicsit kifújjam magam, mikor jön a következő viber, hogy még egy rendszerben regisztrálni, mert ott kapják a házi feladatokat. Egyelőre semmit nem értünk az egészből, nyilván mindenkinek új ez az egész rendszer, még tanulni kell. Szülőként már most érzem, hogy nem fogok unatkozni.

A lányom még semmit sem tud, hogyan fog tanulni. Őt jobban is érdekli, ő szeret tanulni, szorgalmas és látszik is a jegyein. A fiamat nem nagyon izgatja a tanulás, bár esze neki is van bőven.

Az este megint a hírek figyelésével telik, hol tart a vírus, milyen intézkedések várható, meg ilyenek. Már most agyilag fárasztó ez az egész információ áramlás, úgyhogy megyek korán aludni, hátha akkor kicsit kikapcsol az agyam.

*Március 17.-e, kedd:*

KÖNYVELŐ Reggel bemegyek a Spar-ba, bemegyek a vietnámihoz a vegyes boltba csokiért, meg egy-két dologért, ami még kellhet otthon, mert egy darabig nem jövök a városba.

A Spar-ban mindenki normálisan viselkedik, kivéve egy fickót, akinek természetesen nem tetszik, hogy csak egy pénztár van nyitva. Az eladó idegesen közli vele, hogy higgye el, hogy nem ül és bámulja a falat, hanem dolgozik, ahogy tud. Mögöttem és előttem is egy-egy idős ember. A bácsin van maszk, a nénin nincs, pedig már mondják, hogy az idősek ne menjenek az utcára, ha nem muszáj. De enniük nekik is kell.

Beérek az irodába, ahol a kolléganő már bent van. Megbeszéljük gyorsan a dolgokat, odaadom neki a könyvelendő anyagot és elengedem haza, mert már mindenhonnan azt hallani és látni, hogy “dolgozz otthon”. Nem hoztam ebédet magammal, mondván, hogy korán hazamegyek, de azért valami sütit vettem még reggel a közértben, biztos, ami biztos alapon. A végén a délután kétórás vonattal megyek haza, laptoppal a hátamon, tömve mellette könyvelési anyaggal, plusz a reggel vásárolt élelmiszerek az egyik vállamon, a másik vállamon egy nagy ikea-s táska tele könyvelési anyaggal és ugyan már leszakad a hátam, a derekam, de még mindig lenne mit hazavinni, mert kezd olyan érzésem lenni, hogy egyhamar nem jövök be dolgozni. Ugyan a lányom felajánlotta megint, hogy bejön és segít hazavinni az anyagokat, de nem engedtem, elég ha én kapom el a vírust, nem kell, hogy ők is betegek legyenek. Ennek ellenére a következő napokban mindhármunkon átszalad valamilyen hasmenés.

Most nem késik a vonat, van telebusz, úgyhogy hamar hazaérek. A vonaton már kevesen vannak, érezhető a “home-office” hangulat. A kalauz látva a vásárolt cuccokat megjegyzi, hogy “látom lesz vacsora”. Mosolygok, mert legalább ennyi jár neki is.

Mikor hazaérek, már csörög a telefonom, az ügyfeleket egyelőre nem izgatja a vírus, őket az érdekli, hogy a bevallásaik rendben legyenek és ne kapjanak büntetést. Én viszont stresszes vagyok még, dolgoznom is kellene, de kedvem nem sok hozzá, de azért délután négykor leülök még dolgozni, csak hogy az ügyfélnek igaza legyen.

Este beszélgetünk még a gyerekekkel, mikor kell felkelni, ki, mit tud az online tanulásról. A válasz nem sok még, még minden kísérlet alatt van. A lányomnak egyelőre adtak házikat, úgyhogy tud tanulni, a fiamnak meg elkezdik az online órákat kísérleti jelleggel. Talán a jövő hétre beáll minden.

*Március 18.-a, szerda:*

KÖNYVELŐ Hulla fáradtan kelek fel, pedig hajnali 5 óra helyett csak fél 7-kor kell felkelnem. Mégis úgy érzem, mintha egy úthenger ment volna keresztül rajtam az éjszaka. Valószínüleg az év eleji stresszes kezdés most jön ki, plusz a tavaszi fáradtság. Már kicsit beparázva olvasom a híreket, mik a korona-vírus tünetei. A fáradtság csak kísérő jel, lázasnak kellene lennem, meg köhögnöm kellene, ha tényleg vírusos lennék. De ez a kettő nincs, úgyhogy marad a tavaszi fáradtság. Benyomok még egy kávét, ami mégsem esik jól, így inkább csokit eszem, hátha az használ, meg csinálok egy erős teát.

Dolgozni kezdek és szépen lassan felébredek. Majd hív egy-két ügyfél, hogy mikor lesz áfa bevallása vagy, hogy amit átküldtem az oké, mehet befelé (ez azt jelenti, hogy beadhatom a bevallást).

A mai nap első furcsasága, hogy a gyerekeim közlik: anya éhes vagyok. Rendben, keressünk ennivalót. Megmelegítem az ebédet, majd leülnek a tévé elé, míg megeszik az ennivalót. Szoktunk ilyet csinálni, főleg akkor amikor én elfoglalom a konyhaasztalt, mikor ott dolgozom. Jelen esetben ez történt. Megköszönik az ebédet, majd mindenki visszamegy a szobájába. Estig nem is látom őket. Még akkor nem esik le nekem, hogy az elkövetkező napok így fognak telni.

Persze ma jött az e-mail arról, hogy a múlt héten megrendelt kottáimat átvehetem, de csak reggel 9 és délután 3 között. Szuper, most mehetek be a városba. Estig gondolkodom rajta, hogy bemenjek-e vagy sem. Merjek-e még emberek közé menni vagy inkább féljek. Erőt veszek magamon és úgy döntök, hogy holnap mégis elmegyek a városba, úgyis van még mit hazahozni az irodából. Jól döntöttem, mert még este jön az e-mail, hogy március 23.-án lehet utoljára bemenni az irodaházba, utána bizonytalan időre bezárják.

*Március 19.-e, csütörtök:*

KÖNYVELŐ Még este kiszámoltam, hogy melyik vonattal kell, hogy bemenjek, hogy az irodaház nyitása előtt még átvehessem a kottáimat. Nem nagyon tudok mit kezdeni az időmmel reggel, míg elindulok otthonról, de addig teszek-veszek, míg a végén majdnem lekésem a telebuszt. A vonatállomáson összefutok a kolléganőmmel, aki szintén vonattal megy be ma. Már 1 lépés távolságra beszélgetünk egymástól. A vonaton kevesen vannak, de mennek még dolgozni az emberek. A kolléganőm leül, én nem szeretek ülni a vonaton, de hamar leülök mellé, mert a közelemben igencsak köhög egy hölgy és ráadásul a telefonban még mondja is, valószínüleg a barátnőjének, hogy majd szétszakad a háta és szarul van, de be kell mennie dolgozni, különben kirúgják. És ekkor kezd felderengeni bennem is, hogy ha ő így megy dolgozni, akkor hány embert fog megfertőzni, még akkor is, ha csak sima influenzás beteg? Hogy az emberek mennyire nem tudják komolyan venni a betegséget, nem beszélve a munkáltatókról.

Én rendszeresen foglalkoztatok diákokat, de egyszer sem engedtem, hogy betegen jöjjenek be dolgozni, mert én mint könyvelő nem lehetek beteg. Voltam nemrég beteg, elkaptam a hányásos-hasmenéses vírust és egy napig nem voltam elérhető. Az ügyfelek teljesen kiakadtak, hogy a könyvelő beteg lett, meg fog állni a világ és még másnap sem értették, hogy miért vagyok beteg és miért nem dolgozom rendesen, mint a normális emberek.

Akkor most, amikor tényleg nagy a baj, legalábbis a hírekből kezdjük már sejteni, hogy milyen a vírus, mik a tüneteik és mi vár ránk, akkor miért is nem tudunk egymásra vigyázni? Főleg akkor, mikor még nincs se gyógyszer, se ellenszer ellene.

Gyorsan elmentem a kottáimért. A boltban rajtam kívül és az eladókon kívül senki sem volt. Az internetes rendelésnél a férfi tisztes távolból nyújtotta át nekem a megrendelt kottákat, igaz én is megtartottam az 1-1,5 méteres távolságot. A pénztárnál bankkártyával fizettem, pedig volt nálam készpénz, de már ki volt írva, hogy ha lehet, akkor bankkártyával fizessek. A pénztároson kesztyű volt, maszk nem. Kezdi még jobban belengeni a vírus szele a várost. Az emberek az utcán kevesen vannak, van aki maszkban mászkál, van aki anélkül. Én se vettem még fel se maszkot, se kesztyűt, igyekeztem gyorsan közlekedni, hátha kicselezem a vírust!

Bementem az irodámba és összeszedtem még amit gondoltam. Volt már otthon elég sok könyvelni való, munkából nem lesz hiányom akár két hónapig sem. Indulás előtt körülnéztem, mint aki attól fél, hogy nem ezt látja viszont, mikor egyszer visszatér. Ekkor kezdett először furcsa érzésem lenni, hogy most nem szabadságra megyek, mint rendesen nyáron, hanem nem tudom mikor is jöhetek vissza ide dolgozni. Persze mindig van egy-két ügyfél, aki megkérdezi, hogy miért nem dolgozom otthon, hogy miért kell nekem iroda. Erre a válaszom mindig az, hogy jó emberek közé jönni, kiszakadni az otthonból, szétválasztani a magánéletet a munkától. Régebben nagyon sokat dolgoztam otthon is éjszakánként, ezt mostanra lecsökkentettem annyira, hogy eleinte csak vasárnap délután dolgoztam, most már azt sem. Az otthoni munkát felváltotta a család, a háztartás, a főzés, a pihenés. Az otthon az az otthon, az iroda az iroda.

Mikor hazaértem, nekiálltam dolgozni, de előtte megkérdeztem a gyerekeimet, hogy hogy telt eddig a napjuk és együtt ebédeltünk. Most éreztem magam másodszor furcsán a mai napon. Együtt ebédeltem a gyerekeimmel és közben jót beszélgettünk. Aztán én dolgozni kezdtem, ők meg tanulni mentek vagy játszani.

*Március 20.-a, péntek:*

KÖNYVELŐ Reggel már nagyon péntek volt, sok volt ez a hét így elsőre. Nekiálltam dolgozni, hisz ma bevallási határidő van, de szokásomtól eltérően, tévéztem közben, így nem volt annyira unalmas a munka. Délután szépen sütött a nap, így kiültem a teraszra egy kicsit. Aztán felhívott az üzemeltető, hogy hogyan vagyok. Elbeszélgettünk és mondtam neki, hogy nem igazán tudom elképzelni itthon hosszútávon a munkát, de valahogy majd megszokom. Mondta a hölgy, hogy sajnos ők se tudják meddig lesz zárva az irodaház, nekik se jó ez a helyzet. Ami jó viszont, hogy a bérleti díjat elengedik, míg nem nyit ki az irodaház.

Délután volt olyan ügyfél, aki felhívott, hogy hétfőn bemehetne-e hozzám az irodába, hogy megcsináljam nekik a cégkaput. Ha látta volna az arcomat, biztosan elszörnyűlködik, mert nem értettem, hogy miért gondolja, hogy ilyen járvány-helyzetben nem dolgozom bent az irodában. Mikor mondtam neki, hogy az irodaház bezárt (néha lehet finoman hazudni az ügyfeleknek) teljesen elhűlt az ügyfél és mondta, hogy akkor telefonon majd megoldjuk a dolgot. Kezdő vállalkozóról van szó, úgyhogy próbáltam türelmes lenni vele, szerintem sikerült.

Van egy ügyfelem, akinek már közel 16 éve könyvelek. Vele szoktuk néha megtárgyalni és kitárgyalni, név nélkül természetesen, az ügyfeleket. Mostanság viber-en üzengetünk egymásnak, nekem le van telepítve a gépemre is, úgyhogy úgy könnyebb válaszolnom nap közben is. Most is elmeséltem neki a napi sztorikat röviden. Mosoly jeleket küldött vissza.

*Március 21-22, szombat-vasárnap:*

KÖNYVELŐ Itt volt az ideje, hogy kipihenjem a heti stresszt. A két napom az írással, a hírek olvasásával, a házi asszonyi teendőkkel telt.

*Máricus 23.-27, hétfő-péntek:*

KÖNYVELŐ Mivel a kormány bejelentette, hogy milyen intézkedéseket tervez, elkezdődött nálam az ügyfelek telefon áradata. Mindenki tudni akarta, hogy miket tervez a kormány, mintha ők nem ugyanazokat az oldalakat olvasnák és nem ugyanazokat a híreket hallgatnák, mint én, de az utóbbi hónapokban kezdek hozzászokni, hogy én vagyok a tudakozó, a könyvelő, aki mindent tud. Ráadásul az ügyfeleim 95%-a értelmes emberekből áll, szerencsére, a telefonon feltett kérdések inkább megerősítések számukra, de akkor is fárasztó közel 80 embernek válaszolni. Úgyhogy úgy döntöttem, hogy kör e-mailt írok.

Ezt este meg is tettem, leírtam minden általam gondolt információt, előrevetítve azt is, hogy ha tudok több információt, akkor írok. Azt is megírtam, hogy ha valaki szorult helyzetben van, akkor jelezze és beszéljük meg a díjamat, de ha dolgozom, akkor azért én is szeretek fizetést kapni.

Másnapra páran visszajeleztek, hogy egyelőre dolgoznak, mások csak megköszönték az információkat.

A legtöbb gondot a KATA-s vállalkozók jelentették. A legtöbbjük kényszervállalkozó, így sokszor a legalapvetőbb adózási módokkal sincsenek tisztában. Nem nevezném őket butának, mert értelmes emberek, csak belekényszerítették őket egy olyan helyzetbe, amit nem szívesen vállaltak. Mindenesetre mindenkit sikerült megnyugtatni, hogy mi a helyzet és mit kell vagy lehet tenni, mi a kormány döntése.

Szerdán is még ezekben a témákban mentek az e-mailek és a telefonok és kezdtem úgy érezni magam, hogy én itthon jobban behülyülök, mintha az irodámban ülve történne mindez velem. És még nincs vége a hétnek. Még két nap.

A gyereim és érzékelték ezt a felfokozott állapotomat, mert csak annyit kérdeztek, ismerve engem: anya ma hagyjunk békén? Igen, válaszoltam, de azért nem hanyagoltam el anyai teendőimet, így azért boldoggá tettem őket.

Este átgondoltam megint a fenekestül felfordult, úgy helyzet elé állított életemet. Mint mondtam az elején, szoktam nyáron itthon lenni a srácokkal és dolgozni mellettük, de ez a három nap megint rádöbbentett arra az igazságra, hogy itt nem pár nap vagy 1-2 hét szabdságról van szó, hanem a "nem tudom mikor leszek irodában" szituáció, amikor azt se tudom, hogy amit hazahoztam könyvelendő anyagokat, azok jók-e vagy hagytam bent olyanokat, amit még a már leszakadó derekam ellenére is haza kellett volna hoznom. Sajnos ez utóbbi felismerés később beigazolódott, hagytam bent fontos anyagokat.

Arra is rá kellett döbbennem, hogy fáj a hátam, a derekam a sok üléstől és fòleg azért, mert a kényelmes, számítógépes munkavégzésre alkalmas székecskémet nem tudtam hazacipelni. Sürgősen ki kell találni valamit, mert a kényelmes székecskémen kívül a reggeli és esti séta is hiányzott, ami a vonatig és az irodámig tartott. Nem nagy távolságok, de mégis mozogtam. Ráadásul az irodaházban ha kezet akartam mosni vagy épp az illemhelyet akartam igénybe venni, akkor ki kellett mennem a gangra és úgy be az ajtón, ergo 5 perceket levegőn voltam. Ezek az 5 percek napi szinten egy órát biztosan kitettek. Na ezt hogy fogom pótolni?

Mivel az ügyfeleimnek megírtam, hogy reggel 9 és délután 5 között dolgozom, ekkor hívhatnak, ekkor látom az e-mailjeiket, így elhatároztam, hogy előtte-utána levegőzni fogok a teraszon (még hideg van ahhoz, hogy kint dolgozzak a teraszon). Így jött az ötlet, hogy az irodámba be-nem-járás miatt a vonatidő 25 percét elvesztegetve, amit a készülő könyvem írásával vagy zenehallgatással töltöttem eddig, azt itthon "megnyerve" fogom lecsípni az időmből és úgy teszek, mintha a vonaton utaznék, legalábbis az azon töltött időt tekintve.

Így történt az, hogy másnap reggel fél 7-kor felkeltem, felkeltettem a gyerekeket, készítettem nekik reggelit, majd én is megreggeliztem, megittam a kávémat, elkészítettem a teákat és mikor a gyerekek eltűntek a szobájukban, mert kezdődött a tanítás, úgy tettem, mint aki elindul otthonról dolgozni: kimentem a teraszra levegőzni és felébredni, mert a kávé mellé az oxigén is kell a szervezetemnek, hogy tudjak dolgozni. Ha valaki látott volna, azt gondolhatná, hogy ki ez az őrüt, aki fel-alá járkál a teraszon kezében a telefonjával és nyomogatja azt. Ők nem tudják, hogy regényt írok és nem csak nyomogatom a telefonomat. A vonaton se tudták az emberek, hogy miért jár folyamatosan az ujjam, nyomogatva a telefonomat, hogy ennyi idő alatt simán megírtam egy regényt és még többet is. A teraszon meg most ezt írom, most ehhez van ihletem.

Mikor már kellő affinitást éreztem a munkához, ráadásul 9 óra lett, leültem dolgozni, hisz megígértem az ügyfeleimnek, hogy 9 és 5 között dolgozom az ő érdekükben. Félretettem hát a regényt, az ihletet estére hagyva és dolgozni kezdtem.

Szerencsére az e-maijeim hatásosak voltak, így a csütörtököm és a péntekem csöndesen, telefonmentesen telt.

Este 5 után kikapcsoltam a gépemet és ismét kimentem a teraszra levegőzni magammal "rángatva" a gyerekeimet, miszerint az oxigén nekik is kell. Közben jót beszélgettünk, elmondták mi volt az órákon. A lányom közölte, hogy most már érti miért fáradunk el hétvégére mikor egész nap a számítógép előtt ülünk. A fiam annyit kérdezett: kölcsömadjam a székemet? Ugynis neki ugyanolyan jó kis székecskéje van, mint nekem bent az irodában. Megköszöntem kedvességét és mondtam neki, hogy a suli miatt neki jobban szüksége van rá, mint nekem.

*Március 30.-31., hétfő-kedd:*

KÖNYVELŐ A nap a szokásos módon kezdődött, kezdjük megszokni ezt az életformát. Felkelés, reggeli, tanulás, munka, vacsora, lefekvés.

*Április 1-3., szerda-péntek:*

KÖNYVELŐ A nap a szokásos módon kezdődött, kezdjük megszokni ezt az életformát. Felkelés, reggeli, tanulás, munka, vacsora, lefekvés.

Azonban szerda estére kezdek kikészülni, kezdenek összefolyni a hétköznapok a hétvégékkel és bármikor beszélek telefonon valakivel vagy e-mailt váltunk, mindig ott van a kérdés: jól vagytok, hogy bírjátok?

Amíg dolgozom napközben, addig ez a kérdés nem izgat, a munkára koncentrálok és nem a kialakult helyzetre.

Este beszélgetek a férjemmel, aki nem érti, hogy a vidám felesége miért kezd mélabús lenni. Aztán elmagyarázom neki a helyzetet és megegyezünk, hogy akkor én is elmegyek néha vásárolni, betartva a kormány által már kihirdetett kijárási korlátozásokat. Azt se érti, hogy a fiam miért nem akar fodrászhoz menni és miért rendeltem egy hajnyíró gépet az interneten kiszállítással.

Így történik az, hogy másnap délután elindulok a Tesco-ba vásárolni. Útközben épp egy ügyfelem hív fel, hogy hozhatják-e a számlákat, mire közlöm vele, hogy épp vásárolni indultam a Tesco-ba, mire ő mondja, hogy épp onnan jönnek és nincs ott senki. Persze mire én leérek, 15 perc busszal, plusz 5 perc séta, azért lesznek emberek az üzletben. A helyzet továbbra is fura, mindenki kerülgeti egymást egy-másfél méteres sugarú körben, vagy ha mégis muszáj elmennetek egymás mellett, akkor tempósan közlekedsz. Ha ezt felgyorsítanánk egy filmen, még jókat is nevethetnénk rajta, ha nem tudnánk azt, hogy miért is történik mindez. Mégis jó érzéssel megyek haza, mert végre kimozdultam otthonról, voltam emberek között és remélem nem szedtem össze semmit.

Azt hinnéd, hogy ennél rosszabb már nem is lehetne az életed, mint hogy be vagy zárva az otthonodba. De igen, lehetséges. A számítógépen kezdi megadni magát, így gyorsan szereznem kell egy másikat. Elkezdek kétségbe esni, aztán dühöngeni, hogy miért pont most és miért a legnagyobb munka kellős közepén. Tudni kell, hogy minden hónap elején bérfizetés van az ügyfeleimnél, tehát dolgoznom kellene, ha a számítógépen is úgy gondolná. De a 12 éves laptopom nem így gondolja, csak bizonyos helyzetekben működik a hálózati töltő. Folyamatosan beszélek hozzá, hogy bírja ki még pár napig, míg megérkezik az új laptopom, merthogy most nem úgy van, hogy bemegyek egy áruházba és veszek azonnal egy új laptopot, hanem csakis interneten lehet rendelni kiszállítással.

Péntekre visszaigazolják a laptop rendelést, de tudom, hogy legjobb esetben kedden érkezik meg, így ma is beszélek a laptopomhoz, hogy dolgozzunk együtt még egy kicsit, mert nagyon szeretek vele dolgozni. Meghallgatja kérésemet, így aznap egész jól haladok a munkával.

A megrendelt hajnyíró gépet kora délután kiszállítják, így ma este fodrász leszek és én fogom lenyírni a fiam haját. Ezt este meg is tesszük és nagy boldogságot okozok neki, mert úgy nyírtam le a haját, ahogy a fodrász is szokta. Hogy miket meg nem kell tanulni karantén alatt?

*Április 6-7., hétfő-kedd:*

KÖNYVELŐ A nap ugyanúgy kezdődik hétfőn és kedden is mint eddig.

Kedden azonban a laptopom már nagyon haragszik rám is és a karanténra is: most már tényleg csak a lehellet tart benne lelket. Estére megérkezik az új laptopom.

Szerda délután már úgy döntött a laptopom, hogy elhagy, már a töltés se működik, látom a kijelzőn, hogy még pár perc és örökre elbúcsúzunk egymástól. Délután fél 4 van.

Hívom az egyik öcsémet, hogy segítsen, de nem veszi fel a telefont, hívom a másik öcsémet és mikor felveszi akaratlanul hisztisen rázúdítom az elmúlt hetek összes bennem ragadt stesszét, miszerint a laptopom elhagyott és fogalmam sincs mit tegyek, mert dolgoznom kellene. Csitítgat, hogy nyugi, mindent meg lehet oldani, de ahhoz ki kell, hogy menjek hozzá. Sülysápon lakik. Mondja, hogy van egy vonat negyed 6-kor, azzal kijutok Sülysápra, majd várok tíz percet és átszállok arra a vonatra, amivel ő is hazamegy. Már negyed 5 van, így van húsz percem megvenni a vonatjegyet és kiérni az állomásra. A lányom megnézi mikor jön a busz, amivel kijutok az állomásra. Nincs autóm, azt a férjem használja. Kalandosan, félig gyalog, félig busszal kijutok valahogy a vonat állomásra. Jön a vonat. Írok öcsémnek, sinen vagyok, bocsánat a vonaton. Ő visszaír, hogy negyedórás késésben a vonat. Szuper, majd mikor kiértem Sülysápra, felhívom, hogy mikor ér ide. Közli, hogy csak fél óra múlva. Felhívom apámat, hogy itt vagyok Sülysápon. Azt hiszi, hogy viccelek, de mikor elmondom laptopom halálát, mondja, hogy menjek nyugodtan addig hozzájuk, míg öcsém ideér a vonattal.

Ahogy sétálok anyukámék felé megint elgondolkodom. A helyzet ellen, ami kialakult mi, póré emberek nem tehetünk semmit azon kìvül, hogy betartjuk a szabályokat. Mikor odaérek betartjuk a távolságot, pedig milyen jó lenne megölelni őket, hisz ők neveltek fel, de ők is értik, hogy ők a veszélyeztetett korosztály, így nem mennek sehová, csak ha már muszáj vásárolniuk. Mikor elköszönök tőlük, sietek inkább, mert torkomat szorítja a sírás, hogy mikor végre lenne ideje az embernek velük beszélgetni, akkor nem lehet. De eszembe jut, hogy ha egyszer vége lesz ennek, akkor hányszor fogunk tudni találkozni még, hányszor lesz lehetőségem megölelni őket. Most viszont az ő életük és az én életem a fontos, hogy mindenki épségben túlélje ezeket a heteket, így megrázom magam és azt mondom félig hangosan: kitartás, egy új helyzet, egy új élet van most, ami megfelelő szervezéssel túlélhető. Persze vannak már most vesztesek mind emberileg, mind pénzügyileg, de hiszem azt, hogy ha nem is lesz már a világ olyan, amilyen volt, mert ezt mondják a tudósok, mégis adjunk hálát annak, hogy mi túléltük a helyzetet és a karantént! Én nem igazán vagyok vallásos, én abban hiszek, hogy ha megteszek mindent a magam és szeretteim életéért, akkor túl lehet élni mindent, mert az embert túlélésre tervezték!

Mindenkinek üzenem: találja meg az új helyét ebben a helyzetben, a gyerekes családok legyenek összetartóbbak, élvezzék ki a gyerekekkel való együttlétet, mert ezt soha többet nem adhatja vissza nekik senki. Nekem is minden nap jólesik, mikor a fiam megölel és azt mondja: szeretlek és olyan jó, hogy itthon vagy velem. Az egyedül állók az internet segítségével találhatnak új barátokat, lehet úgy is sörözni menni, ahogy a reklámban is látjuk, hogy interneten összekapcsolódik az ember több emberrel. Mindenkiben ott van a kreativitás, a feltalálás, persze csak akkor, ha ráveszed magad arra, hogy tegyél is valamit. Ez jó időszak arra, hogy keressen az ember egy jó hobbit, amiből később akár meg is lehet élni.

Egy a fontos: soha ne add fel!

*Sötét*

2020